**OZNAM O TERMÍNE A PODMIENKACH PRIJÍMANIA DETÍ DO MATERSKEJ ŠKOLY, OCHODNICA č.355**

**NA ŠKOLSKÝ ROK 2023/2024.**

V súlade s  § 59 zákona č.245/2008 Z.z. o výchove a vzdelávaní (školský zákon)  a o zmene a doplnení niektorých zákonov v znení neskorších predpisov riaditeľstvo Materskej školy, Ochodnica č.355 po dohode so zriaďovateľom Obcou Ochodnica zverejňuje termín a miesto podávania žiadostí na prijatie dieťaťa do materskej školy pre školský rok 2023/2024:

**dátum, čas a miesto konania prijímania detí do MŠ:**

**od 02.05.2023 do 12.05.2023**

**v čase od  10:00 hod. - do 11:30 hod. a od 15:00 hod. - do 16:00 hod.**

Podľa § 59 ods. 4 až 6 zákona č. 245/2008 Z.z. o výchove a vzdelávaní (školský zákon) a o zmene a doplnení niektorých zákonov sa dieťa na predprimárne vzdelávanie prijíma na základe písomnej žiadosti zákonného zástupcu o prijatie dieťaťa do materskej školy.

**Súčasťou žiadosti je aj potvrdenie o zdravotnej spôsobilosti od všeobecného lekára pre deti a dorast, ktoré obsahuje aj údaj o povinnom očkovaní dieťaťa.**

**Žiadosť podpíšu obidvaja zákonní zástupcovia dieťaťa.**

Pre uľahčeniu komunikácie medzi materskou školou a zákonným zástupcom, Vás prosíme vypísať aj **Písomné vyhlásenie** o dohode, že rozhodnutie sa doručí iba jednému zákonnému zástupcovi (tvorí prílohu Žiadosti o prijatie).

Tlačivo žiadosti o prijatie dieťaťa do materskej školy je v tlačenej podobe v materskej škole a na stiahnutie na <https://www.ochodnica.sk/sk/materska-skola.html>.

Osobná forma podávania žiadostí o prijatie dieťaťa sa bude organizovať aj za prítomností detí, v kancelárii riaditeľky materskej školy. Rodičia si prinesú so sebou k nahliadnutiu originál rodného listu dieťaťa a občiansky preukaz zákonného zástupcu.

**Žiadosť o prijatie dieťaťa na predprimárne vzdelávanie sa môže doručiť:**

- osobne (s dodržiavaním aktuálnych epidemiologických opatrení, návleky)

- poštou (na adresu školy: Materská škola, Ochodnica č.355, do rúk riaditeľke školy)

- e-mailom (odoslaním naskenovaného tlačiva na adresu: [msochodnica@gmail.com](mailto:msochodnica@gmail.com)),

- prostredníctvom elektronického podania doručeného do elektronickej schránky materskej školy, alebo elektronickým dokumentom, ktorý je autorizovaný kvalifikovaným elektronickým podpisom.

**Rozhodnutie o prijatí**

Písomné rozhodnutie o prijatí, resp. neprijatí dieťaťa na predprimárne vzdelávanie k začiatku školského roka 2023/2024, si zákonný zástupca môže prevziať elektronickou formou, poštou, alebo osobne v materskej škole: **od 27.06.2023** **do 30.06.2023, v čase od  10:00 hod. - do 11:30 hod.**.

**Spádová materská škola**

Povinné predprimárne vzdelávanie plní dieťa v materskej škole v obci, v ktorej má trvalý pobyt, ak rodič pre dieťa nevyberie inú materskú školu. Dieťa môže plniť povinné predprimárne vzdelávanie aj v inej ako spádovej materskej škole, ak ho riaditeľ tejto materskej školy prijme na predprimárne vzdelávanie. Spádová materská škola sa určuje len pre deti, pre ktoré je predprimárne vzdelávanie povinné.

**Podmienky prijímania**

Prijímanie detí na predprimárne vzdelávanie do materskej školy je limitované kapacitnými možnosťami materskej školy v nadväznosti na ustanovenie § 28 ods. 9 a 10 školského zákona. V prvom rade budeme dodržiavať zákonné podmienky prijímania detí ustanovené v § 59 ods. 1 a 2 školského zákona.

**Na predprimárne vzdelávanie sa prijíma:**

* **prednostne – dieťa, ktoré dosiahne päť rokov veku do 31. augusta 2023, pre ktoré je predprimárne vzdelávanie povinné v zmysle § 59 zákona**č. 245/2008 Z.z. o výchove a vzdelávaní (školský zákon),
* dieťa, ktoré dovŕšilo šiesty rok veku a nedosiahlo školskú spôsobilosť a jeho zákonný zástupca požiada o **pokračovanie** **plnenia** povinného predprimárneho vzdelávania, (podkladom pre rozhodnutie riaditeľky materskej školy vo veci pokračovania plnenia povinného predprimárneho vzdelávania je predloženie: písomného súhlasu príslušného zariadenia poradenstva a prevencie, písomného súhlasu všeobecného lekára pre deti a dorast a informovaného súhlasu zákonného zástupcu),
* dieťa, ktoré nedovŕšilo päť rokov veku do 31. augusta príslušného roku, ale jeho zákonný zástupca požiada o  **predčasné** plnenie povinného predprimárneho vzdelávania a k žiadosti predloží: súhlasné vyjadrenie príslušného zariadenia poradenstva a prevencie, súhlasné vyjadrenie všeobecného lekára pre deti a dorast
* spravidla dieťa **od troch do šesť rokov jeho veku,**
* výnimočne možno prijať dieťa od dvoch rokov jeho veku na predprimárne vzdelávanie, ak sú v materskej škole vytvorené vhodné kapacitné, personálne, materiálne a iné podmienky, má osvojené základné hygienické návyky a ak je voľná kapacita MŠ,
* ak ide o dieťa ***so špeciálnymi výchovno-vzdelávacími potrebami,***rozhodne o zaradení dieťaťa do MŠ riaditeľka školy, na základe odporúčania všeobecného lekára pre deti a dorast a zariadenia poradenstva a prevencie,
* dieťa môže byť do materskej školy prijaté k začiatku školského roka, ale aj v priebehu školského roka ak je voľná kapacita.

**Dieťa by malo pri nástupe do MŠ ovládať**:

* základné hygienické návyky (používanie WC - nepoužíva plienky, umývanie a utieranie rúk, používanie vreckovky), samostatne jesť (používať lyžicu) a piť z hrnčeka,
* malo by byť pri obliekaní aktívne (nie je nevyhnutné, aby sa vedelo celkom samé obliecť, vyzliecť, zaviazať si šnúrky), poznať si svoje veci,
* malo by sa vedieť na určitý čas odlúčiť sa od rodičov.

V Ochodnici, dňa 24.04.2023 PaedDr. Alena Pijáková, poverená riadením materskej školy